《句》
宋代·司马朴

积雪日出杲，雪飞梅已残。朋游要及时，阁邻有遐观。

乘此芜秽平，快览天宇宽。霁色混银界，旷望连江干。

山如白毫相，滉溢清扬端。一气转浩渺，万里皆瀰漫。

优哉赋梁苑，想像排广寒。

作者简介：陕州夏县人，字文季。司马宏子。少育于外祖范纯仁，以纯仁遗恩为官。累擢兵部侍郎。徽、钦二帝将北迁，朴贻书金人，请存立赵氏，金人惮之，挟以北去。徽宗死，服斩衰朝夕哭，金主义而不问。授行台左丞，辞之。后卒于真定。谥忠洁。